KOMMISSIONENS BESLUTNING af 6. september 1996 om regler for tekniske og videnskabelige foranstaltninger til bekæmpelse af klassisk svinepest og om tilskud fra EF (Kun den tyske udgave er autentisk) (96/553/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EF af 26. juni 1990 om visse udgifter på veterinærområdet (1), ændret ved beslutning 94/370/EØF (2), særlig artikel 20, og

ud fra følgende betragtninger:

Klassisk svinepest er en alvorlig, smitsom svinesygdom, som skaber hindringer for handelen med levende svin, svinekød og svinekødsprodukter;

der findes stadig klassisk svinepest i visse områder af EF;

i forbindelse med Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved akten vedrørende Østrigs, Finlands og Sveriges tiltrædelse, har EF vedtaget foranstaltninger til at udrydde klassisk svinepest på sit område;

med henblik herpå iværksætter EF tekniske og videnskabelige foranstaltninger, som er nødvendige for at sikre, at de gældende EF-retsforskrifter tager hensyn til udviklingen i husdyrproduktionssystemer og udviklingen af nye diagnostiske procedurer;

i den forbindelse bør der ydes EF-tilskud til tekniske og videnskabelige foranstaltninger, der vedrører de epidemiologiske aspekter ved klassisk svinepest;

der er mulighed for yderligere analysering af materiale og data, som blev indsamlet under nylige udbrud af klassisk svinepest i Tyskland;

Tyskland tog initiativ til at udføre en omfattende undersøgelse af materiale og information, som blev indsamlet under udbrud af klassisk svinepest i Tyskland i 1993, 1994 og 1995;

der bør ydes EF-tilskud til Tyskland, så Institut für Virologie der Tierärztlichen Hochschule Hannover og Institut für Epidemiologie Wusterhausen kan udføre yderligere tekniske og videnskabelige undersøgelser;

artikel 8 og 9 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (4), senest ændret ved forordning (EØF) nr. 2048/88 (5), bør anvendes med henblik på kontrol;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. For at sikre at EF's retsforskrifter for bekæmpelse af klassisk svinepest hos svin, der holdes i forskellige husdyrproduktionssystemer, baseres på de bedste tekniske og videnskabelige informationer, der findes, iværksætter EF de foranstaltninger, der er nødvendige for at fastslå, hvilken relevans de epidemiologiske data fra nylige udbrud af klassisk svinepest har, og hvilken udvikling der er sket i de diagnostiske procedurer.

2. Foranstaltningerne skal omfatte en undersøgelse af:

a) epidemiologien, især udbredelsen af klassisk svinepestvirus i områder, der støder op til et angrebet sted

b) bekæmpelsesforanstaltningerne og udryddelsesstrategierne.

Artikel 2

EF yder støtte til Tyskland til tekniske og videnskabelige undersøgelser, som skal udføres af Institut für Virologie der Tierärztlichen Hochschule Hannover og Institut für Epidemiologie, som ligger i Wusterhausen.

Artikel 3

1. Institut für Virologie der Tierärztlichen Hochschule Hannover samordner de opgaver, som er nævnt i artikel 1, stk. 2.

2. Det institut, der er nævnt i stk. 1, forelægger senest den 1. juli 1997 Kommissionen en teknisk midtvejsrapport. Rapporten skal indeholde oplysninger om det arbejde, der er udført, og resultater, som er opnået i forbindelse med denne beslutning.

Artikel 4

EF's tilskud, der er nævnt i artikel 2:

- udgør 30 % af Tysklands udgifter, jf. bilaget

- skal bruges til at iværksætte de foranstaltninger, der er nævnt i artikel 1, stk. 2, fra den 1. juli 1996 til den 31. december 1997

- kan højst være på 25 000 ECU.

Artikel 5

EF's tilskud udbetales således:

- 70 % som forskud efter anmodning fra Tyskland

- resten efter forelæggelse af tekniske og finansielle bilag. Disse dokumenter skal forelægges før den 1. april 1998.

Artikel 6

Artikel 8 og 9 i forordning (EØF) nr. 729/70 anvendes med de fornødne ændringer.

Artikel 7

Denne beslutning er rettet til Forbundsrepublikken Tyskland.

Udfærdiget i Bruxelles, den 6. september 1996.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 19.

(2) EFT nr. L 168 af 2. 7. 1994, s. 31.

(3) EFT nr. L 47 af 21. 2. 1980, s. 11.

(4) EFT nr. L 94 af 28. 4. 1970, s. 13.

(5) EFT nr. L 185 af 15. 7. 1988, s. 1.

BILAG

UDGIFTER TIL FORANSTALTNINGER, DER SKAL IVÆRKSÆTTES I HENHOLD TIL ARTIKEL 1, STK. 2

>TABELPOSITION>